Gunvor Ganer Krejberg

Gunvor Ganer Krejberg (født 13. februar 1973 i Lemvig) er en dansk forfatter, der skriver børnebøger primært indenfor fantasy og magisk realisme.

Gunvor er opvokset i Gudum, er sproglig student fra Lemvig Gymnasium og cand.mag. fra Aarhus Universitet i Nordisk Sprog og Litteratur med sidefag i Kunsthistorie. Hun har som en del af sit studie læst et års litteraturvidenskab ved Stockholms Universitet.

Fra 1999-2002 arbejdede Gunvor med litteraturformidling på Dansk Litteraturinformationscenter (i dag en del af Kunststyrelsen) i København. I 2003 blev hun ansat på Handelshøjskolen, Aarhus Universitet i Aarhus (i dag School of Business and Social Sciences), hvor hun i de efterfølgende 11 år arbejdede som ekstern lektor i virksomhedskommunikation

Sideløbende med sit underviserjob har hun i en periode arbejdet som PR medarbejder for Teater Refleksion og i 2011 stiftede hun sammen med vennen Mads Bloch, musikskolen Den Kreative Skole Aarhus . Et arbejde, som de to fik prisen som Årets Ildsjæl for i 2013 af Aarhus Stiftstidende, Vestjysk Bank og Aarhus Kommune.

Fra 2010-2018 har Gunvor siddet i bestyrelsen for Teatret Svalegangen og i jury for Blixenprisen. Siden 2016 har hun været formand for Dansk Forfatterforenings Aarhusgruppe og i januar 2018 blev hun formand for Aarhus Kommunes Kunstråd. Hun sidder desuden i bestyrelsen for virksomheden Protac A/S.

Siden 2013 har Gunvor arbejdet professionelt som forfatter. Hun har blandt andet skrevet fantasyserien om alfepigen Mirja illustreret af Rebecca Bang Sørensen, hvor andet bind i serien, Mirja 2 - Drømmestenen, fik Orlaprisen 2018 i kategorien "Flotteste bog at kigge i". Gunvor har modtaget arbejdslegater fra Autorkontoen og fra Statens Kunstfond.

Bibliografi  
 Mirja 5 - Mosens hjerte. Illustreret af Rebecca Bang Sørensen. Gyldendal 2021
 Den som alle ser. Gyldendal 2020
 Den magiske polarbi. Efter idé af: Nithu Thava. Illustreret af Anya Winqvist. DreamLitt 2020
 Mirja i grævlingens grotte. LÆS LØS. Gyldendal Uddannelse 2020
 Mirja og den blå krystal. LÆS LØS. Gyldendal Uddannelse 2019
 Mirja og musvågen. LÆS LØS. Gyldendal Uddannelse 2019
 Mirja 4 - En spådom af is. Illustreret af Rebecca Bang Sørensen. Gyldendal 2019
 Mirja 3 - Skovens gåder. Illustreret af Rebecca Bang Sørensen. Gyldendal september 2018
 Sirenesang. En digital lydvandring, 365TEKSTER 2017. (Kan downloades gratis som podcast.)
 Mirja 2 - Drømmestenen. Illustreret af Rebecca Bang Sørensen. Gyldendal 2017
 Mirja 1 - De nye vinger. Illustreret af Rebecca Bang Sørensen. Gyldendal 2017
 Aron. Kampen om Kornac. Forlaget Cadeau 2015
 D for Morfar. Illustreret af Lykke Bianca. Forlaget Cadeau 2014
 Audi 200 Turbo. Illustreret af Mads Ahm. Turbine Forlaget 2014
 Alle de søde små nisser (sammen med Lone Pedersen). Klematis 2001
 Eventyret om drengen der ikke kunne blive bange. Illustreret af Morten Bau. Musik af Jon Anderskou. Edition Wilhelm Hansen 1999

Artikler 
 Videnskabsteatret - teaterformatet i videnskabens tjeneste. (Sammen med Peter Kastberg og Tatiana Chemi) Chara - Tidsskrift for kreativitet, spontanitet og læring dec. 2010.  
 Naturvidenskab - det er da noget man optræder med: Dramaturgi i naturvidenskabens tjeneste. (Sammen med Peter Kastberg). Underviser.dk 2009

Referencer

Eksterne henvisninger 
 Gunvor Ganer Krejberg officiel hjemmeside
 Orlaprisen 2018 på https://www.dr.dk/ultra/orlaprisen-2018
 Orlaprisen 2018 https://www.gyldendal.dk/artikler/mirja-orlaprisen 
 Gunvor Ganer Krejberg på Dansk Forfatterforenings medlemsside
 Gunvor Ganer Krejberg og Mads Bloch får prisen som Årets Ildsjæl 2013 https://stiften.dk/aarhus/Nu-vil-de-ogsaa-spille-teater-med-de-unge/artikel/180915
 Danmarks Radio om romanen Den som alle ser
 Artikel på www.gyldendal.dk om forfatteren og bøgerne om Mirja

Børnebogsforfattere fra Danmark
Dansksprogede forfattere fra Danmark
Modtagere af Orla-prisen
Personer fra Lemvig